62024CO0826
ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΔΙΚΑΣΤΗΡΙΟΥ
της 22ας Μαΐου 2025 (
*1
)
[Κείμενο διορθωμένο με διάταξη της 30ής Ιουνίου 2025]
«Αίτηση αναιρέσεως – Παρεμβαίνοντες πρωτοδίκως – Εμπιστευτικότητα – Πληροφορίες που έτυχαν εμπιστευτικής μεταχείρισης πρωτοδίκως»
Στην υπόθεση C‑826/24 P,
με αντικείμενο αίτηση αναιρέσεως δυνάμει του άρθρου 56 του Οργανισμού του Δικαστηρίου της Ευρωπαϊκής Ένωσης, που ασκήθηκε στις 3 Δεκεμβρίου 2024,
Ευρωπαϊκή Επιτροπή, εκπροσωπούμενη από τους F. Castillo de la Torre, A. Dawes, T. Franchoo και C. Urraca Caviedes,
αναιρεσείουσα,
όπου οι λοιποί διάδικοι είναι οι:
Google LLC, με έδρα το Mountain View (Ηνωμένες Πολιτείες),
Alphabet Inc., με έδρα το Mountain View,
εκπροσωπούμενες από τους D. Beard, BL, J. Holmes, BL, J. Williams, BL, W. Ellison και C. Jeffs, advocaten, και την J. Staples, solicitor,
προσφεύγουσες πρωτοδίκως,
Surfboard Holding BV, με έδρα το Zeist (Κάτω Χώρες),
Vinden.NL BV, με έδρα το Rijssen (Κάτω Χώρες),
παρεμβαίνουσες πρωτοδίκως,
Ο ΠΡΟΕΔΡΟΣ ΤΟΥ ΔΙΚΑΣΤΗΡΙΟΥ,
λαμβάνοντας υπόψη την πρόταση της O. Spineanu-Matei, εισηγήτριας δικαστή,
αφού άκουσε τη γενική εισαγγελέα J. Kokott,
εκδίδει την ακόλουθη
Διάταξη
1
Με την αίτηση αναιρέσεως την οποία άσκησε, η Ευρωπαϊκή Επιτροπή ζητεί την αναίρεση της αποφάσεως του Γενικού Δικαστηρίου της Ευρωπαϊκής Ένωσης της 18ης Σεπτεμβρίου 2024, Google και Alphabet κατά Επιτροπής (Google AdSense for Search) (T‑334/19, στο εξής: αναιρεσιβαλλόμενη απόφαση, EU:T:2024:634), με την οποία το Γενικό Δικαστήριο ακύρωσε την απόφαση C(2019) 2173 final της Επιτροπής, της 20ής Μαρτίου 2019, σχετικά με διαδικασία βάσει του άρθρου 102 ΣΛΕΕ και του άρθρου 54 της Συμφωνίας ΕΟΧ [υπόθεση AT.40411 – Google Search (AdSense)].
2
Με δικόγραφο που κατέθεσαν στη Γραμματεία του Δικαστηρίου στις 27 Φεβρουαρίου 2025, η Google LLC και η Alphabet Inc. ζητούν από το Δικαστήριο την εμπιστευτική μεταχείριση, έναντι των Surfboard Holding BV και Vinden.NL BV, παρεμβαινουσών πρωτοδίκως, ορισμένων πληροφοριών που περιλαμβάνονται στο υπόμνημα επί της αιτήσεως αναιρέσεως το οποίο κατέθεσαν στο πλαίσιο της υπό κρίση υπόθεσης, καθώς και στα παραρτήματα R.2, R.3 και R.4 του υπομνήματος αυτού, πανομοιότυπη με τη μεταχείριση της οποίας έτυχαν οι ίδιες αυτές πληροφορίες ενώπιον του Γενικού Δικαστηρίου, στο πλαίσιο της υπόθεσης επί της οποίας εκδόθηκε η αναιρεσιβαλλόμενη απόφαση. Ειδικότερα, η αίτηση εμπιστευτικής μεταχείρισης αφορά τις πληροφορίες σχετικά με την εμπορική στρατηγική της Google οι οποίες περιλαμβάνονται στο σημείο 66 του υπομνήματος επί της αιτήσεως αναιρέσεως, καθώς και τις πληροφορίες οι οποίες μνημονεύονται στα σημεία 23, 26, 174, 188, 189, 202, 204, 212, 228, 229, 246, 283 και στην υποσημείωση 345 του παραρτήματος R.2 του ως άνω υπομνήματος, καθώς και στα σημεία 279 και 288 του παραρτήματος 1 του εν λόγω παραρτήματος R.2, στις υποσημειώσεις 22 και 68 καθώς και στο σημείο 68 του παραρτήματος R.3 του υπομνήματος επί της αιτήσεως αναιρέσεως και στα σημεία 26 και 28 του παραρτήματος R.4 του εν λόγω υπομνήματος και οι οποίες αφορούν εμπιστευτικές μελέτες της Google, τους όρους των συμβάσεων που συνήψε η εν λόγω εταιρία, τους «Direct Partners» της και τα έσοδα που προκύπτουν από τις δραστηριότητές τους.
3
Από τη δικογραφία της υποθέσεως επί της οποίας εκδόθηκε η αναιρεσιβαλλόμενη απόφαση, η οποία διαβιβάσθηκε από το Γενικό Δικαστήριο στο Δικαστήριο, προκύπτει ότι η Vinden.NL και η Surfboard Holding είχαν ζητήσει, με δικόγραφα της 16ης Σεπτεμβρίου 2019 και της 19ης Σεπτεμβρίου 2019 αντιστοίχως, να παρέμβουν υπέρ της Google στην πρωτοβάθμια διαδικασία.
4
Με διάταξη της 26ης Νοεμβρίου 2019, ο πρόεδρος του δεκάτου τμήματος του Γενικού Δικαστηρίου έκανε δεκτές τις ανωτέρω αιτήσεις παρεμβάσεως και αποφάσισε ότι μόνον ένα μη εμπιστευτικό κείμενο όλων των διαδικαστικών εγγράφων που είχαν επιδοθεί στην Google και στην Alphabet, καθώς και στην Επιτροπή, θα κοινοποιούνταν στη Surfboard Holding και στη Vinden.NL, υπό την επιφύλαξη της εκ μέρους των τελευταίων τυχόν υποβολής, εντός των οριζόμενων προθεσμιών, των αντιρρήσεών τους επί των αιτήσεων εμπιστευτικής μεταχείρισης που ενδεχομένως τις αφορούσαν.
5
Όπως προκύπτει από τη διαβιβασθείσα από το Γενικό Δικαστήριο στο Δικαστήριο δικογραφία της υποθέσεως επί της οποίας εκδόθηκε η αναιρεσιβαλλόμενη απόφαση, οι ως άνω δύο εταιρίες, οι οποίες κατέστησαν παρεμβαίνουσες πρωτοδίκως, δεν αντιτάχθηκαν στις υποβληθείσες αιτήσεις εμπιστευτικής μεταχείρισης που τις αφορούσαν και, ως εκ τούτου, η εμπιστευτική μεταχείριση την οποία διέταξε προσωρινώς το Γενικό Δικαστήριο με την ανωτέρω διάταξη απέκτησε οριστικό χαρακτήρα.
6
Το άρθρο 171, παράγραφος 1, του Κανονισμού Διαδικασίας του Δικαστηρίου ορίζει ότι η αίτηση αναιρέσεως επιδίδεται στους λοιπούς διαδίκους της συγκεκριμένης ενώπιον του Γενικού Δικαστηρίου υποθέσεως. Επιπροσθέτως, κατά το άρθρο 172 του Κανονισμού Διαδικασίας, κάθε διάδικος της συγκεκριμένης ενώπιον του Γενικού Δικαστηρίου υποθέσεως που έχει συμφέρον να γίνει δεκτή ή να απορριφθεί η αίτηση αναιρέσεως μπορεί να υποβάλει υπόμνημα επί της αιτήσεως αναιρέσεως εντός προθεσμίας δύο μηνών από την επίδοσή της. Από τις διατάξεις αυτές προκύπτει ότι η αίτηση αναιρέσεως καθώς και τα λοιπά έγγραφα της δικογραφίας που κατατέθηκαν ενώπιον του Δικαστηρίου επιδίδονται επίσης, κατ’ αρχήν, στους διαδίκους των οποίων οι αιτήσεις παρεμβάσεως έγιναν δεκτές ενώπιον του Γενικού Δικαστηρίου.
7
Εντούτοις, όταν ένας διάδικος ζητεί την εμπιστευτική μεταχείριση, έναντι διαδίκου που παρενέβη ενώπιον του Γενικού Δικαστηρίου, στοιχείων προσκομισθέντων ενώπιον του Δικαστηρίου τα οποία έχουν ήδη τύχει εμπιστευτικής μεταχείρισης κατά την πρωτοβάθμια διαδικασία έναντι του ίδιου διαδίκου, πρέπει, κατ’ αρχήν, να διατηρηθεί η εμπιστευτική μεταχείριση στο πλαίσιο της ενώπιον του Δικαστηρίου διαδικασίας (διάταξη του Προέδρου του Δικαστηρίου της 19ης Ιανουαρίου 2023, Google και Alphabet κατά Επιτροπής, C‑738/22 P, EU:C:2023:44, σκέψη 5 και εκεί μνημονευόμενη νομολογία).
8
Εν προκειμένω, επισημαίνεται ότι η αίτηση της Google και της Alphabet με την οποία ζητείται από το Δικαστήριο η εμπιστευτική μεταχείριση, έναντι της Surfboard Holding και της Vinden.NL, των πληροφοριών σχετικά με την εμπορική στρατηγική της Google, οι οποίες περιλαμβάνονται στο σημείο 66 του υπομνήματος επί της αιτήσεως αναιρέσεως που κατέθεσαν στην υπό κρίση υπόθεση η Google και η Alphabet, καθώς και των πληροφοριών οι οποίες περιλαμβάνονται στα σημεία 23, 26, 174, 188, 189, 202, 204, 212, 228, 229, 246, 283 και στην υποσημείωση 345 του παραρτήματος R.2 του ως άνω υπομνήματος, καθώς και στα σημεία 279 και 288 του παραρτήματος 1 του εν λόγω παραρτήματος R.2, στις υποσημειώσεις 22 και 68 καθώς και στο σημείο 68 του παραρτήματος R.3 του υπομνήματος επί της αιτήσεως αναιρέσεως και στα σημεία 26 και 28 του παραρτήματος R.4 του εν λόγω παραρτήματος και οι οποίες αφορούν εμπιστευτικές μελέτες της Google, τους όρους των συμβάσεων που συνήψε η εν λόγω εταιρία, τους «Direct Partners» της και τα έσοδα από τις δραστηριότητές τους, αφορά πληροφορίες οι οποίες είχαν ήδη τύχει εμπιστευτικής μεταχείρισης στο πλαίσιο της υπόθεσης επί της οποίας εκδόθηκε η αναιρεσιβαλλόμενη απόφαση. Κατά συνέπεια, πρέπει να γίνει δεκτή η εν λόγω αίτηση, πρέπει δε να επιδοθεί, με μέριμνα του Γραμματέα, στη Surfboard Holding και στη Vinden.NL μόνον ένα μη εμπιστευτικό κείμενο του ίδιου υπομνήματος επί της αιτήσεως αναιρέσεως και των παραρτημάτων του, από το οποίο έχουν απαλειφθεί οι εμπιστευτικές πληροφορίες.
9
[Όπως διορθώθηκε με διάταξη της 30ής Ιουνίου 2025] Επιπλέον, λαμβανομένης υπόψη της νομολογίας που υπομνήσθηκε στη σκέψη 7 της παρούσας διατάξεως και προς τον σκοπό της ορθής απονομής της δικαιοσύνης, πρέπει, κατ’ αρχήν, να τύχουν επίσης εμπιστευτικής μεταχείρισης, έναντι της Surfboard Holding ή της Vinden.NL, οι πληροφορίες οι οποίες θα παρασχεθούν στο πλαίσιο της παρούσας αναιρετικής διαδικασίας και οι οποίες έτυχαν εμπιστευτικής μεταχείρισης πρωτοδίκως έναντι των ίδιων διαδίκων, εφόσον ένας από τους διαδίκους που επικαλέστηκαν πρωτοδίκως τον εμπιστευτικό χαρακτήρα των πληροφοριών αυτών το ζητήσει ρητώς.
10
Υπό τις συνθήκες αυτές, μόνον ένα μη εμπιστευτικό κείμενο όλων των διαδικαστικών εγγράφων που πρέπει, κατά περίπτωση, να επιδοθούν στην Επιτροπή ή στην Google και στην Alphabet θα επιδοθεί, με μέριμνα του Γραμματέα, στη Surfboard Holding και στη Vinden.NL στο πλαίσιο της παρούσας διαδικασίας.
Για τους λόγους αυτούς, ο Πρόεδρος του Δικαστηρίου διατάσσει:
1)
Τυγχάνουν εμπιστευτικής μεταχείρισης, έναντι της Surfboard Holding BV και της Vinden.NL BV, οι πληροφορίες σχετικά με την εμπορική στρατηγική της Google LLC, οι οποίες περιλαμβάνονται στο σημείο 66 του υπομνήματος επί της αιτήσεως αναιρέσεως που κατέθεσαν στην υπό κρίση υπόθεση η Google και η Alphabet Inc., καθώς και οι πληροφορίες οι οποίες περιλαμβάνονται στα σημεία 23, 26, 174, 188, 189, 202, 204, 212, 228, 229, 246, 283 και στην υποσημείωση 345 του παραρτήματος R.2 του ως άνω υπομνήματος, καθώς και στα σημεία 279 και 288 του παραρτήματος 1 του εν λόγω παραρτήματος R.2, στις υποσημειώσεις 22 και 68 καθώς και στο σημείο 68 του παραρτήματος R.3 του υπομνήματος επί της αιτήσεως αναιρέσεως και στα σημεία 26 και 28 του παραρτήματος R.4 του υπομνήματος αυτού και οι οποίες αφορούν εμπιστευτικές μελέτες της Google, τους όρους των συμβάσεων που συνήψε η εν λόγω εταιρία, τους «Direct Partners» της και τα έσοδα από τις δραστηριότητές τους, πρέπει δε να επιδοθεί, με μέριμνα του Γραμματέα, στη Surfboard Holding και στη Vinden.NL μόνον ένα μη εμπιστευτικό κείμενο του υπομνήματος επί της αιτήσεως αναιρέσεως και των παραρτημάτων του, από το οποίο έχουν απαλειφθεί οι εμπιστευτικές πληροφορίες.
2)
Τυγχάνουν επίσης εμπιστευτικής μεταχείρισης, έναντι της Surfboard Holding BV και της Vinden.NL BV, οι πληροφορίες οι οποίες θα παρασχεθούν στο πλαίσιο της παρούσας διαδικασίας και οι οποίες έτυχαν εμπιστευτικής μεταχείρισης πρωτοδίκως έναντι των ίδιων διαδίκων, εφόσον ένας από τους διαδίκους που επικαλέστηκαν πρωτοδίκως τον εμπιστευτικό χαρακτήρα των πληροφοριών αυτών το ζητήσει ρητώς. Μόνον ένα μη εμπιστευτικό κείμενο των διαδικαστικών εγγράφων που πρέπει, κατά περίπτωση, να επιδοθούν στην Ευρωπαϊκή Επιτροπή ή στην Google LLC και στην Alphabet Inc. θα επιδοθεί, με μέριμνα του Γραμματέα, στη Surfboard Holding και στη Vinden.NL στο πλαίσιο της παρούσας διαδικασίας.
3)
Επιφυλάσσεται ως προς τα δικαστικά έξοδα.
(υπογραφές)
(
*1
)	Γλώσσα διαδικασίας: η αγγλική.